Gewilde Kaapse strand gesluit weens rioolClifton, Kaapstad. (Foto: Bevan Langley) Dele van een van Kaapstad se gewildste strande, Clifton-strand, sal tot verdere kennisgewing gesluit wees nadat ŉ rioolpomp in die omgewing onklaar geraak het. Dít het daartoe gelei dat afvalwater op die strand opdam. Die Stad Kaapstad het in ŉ verklaring gesê dat dele van die strand tydelik gesluit sal wees. Toegang tot die strand was Sondag reeds beperk. Luidens die Stad se verklaring is die tydelike sluiting te wyte aan ŉ rioolpompstasie wat by Clifton se Vierde strand ontklaar geraak het en afvalwater op dele van die strand gestort het. “Nadat die stand van sake ondersoek is, is die besluit geneem om slegs ŉ gedeelte van die strand te sluit,” sê die Stad. “Verskeie staatsdepartemente is in kennis gestel oor die voorval en herstelwerk aan die pompstasie is tans aan die gang.” ŉ Keerwal is intussen gebou om te verhoed dat die afvalwater die see besoedel. Waarskuwingsborde is ook opgerig om lede van die publiek in kennis te stel oor die voorval. Dit is nog nie duidelik wat die oorsaak van die fout by die aanleg is nie, maar owerhede is reeds besig om ondersoek in te stel. Die Stad Kaapstad was verlede maand genoop om ŉ aantal gewilde strande te sluit nadat twee rioolpompe in die omgewing onklaar geraak het. Dit het daartoe gelei dat rioolwater in die see gestort is en dat die water vir ŉ geruime tyd onveilig was om in te swem.